S-242/2008

Mál þetta höfðaði lögreglustjórinn á Akranesi með ákæru 7. ágúst 2008 á hendur ákærða, L-kk-þgf K-kk-þgf, kt. ..., Skólabraut 26, Akranesi. Málið var dómtekið 29. ágúst sama ár.

Í ákæruskjali segir að málið sé höfðað gegn ákærða „fyrir eftirgreind umferðar- og fíkniefnabrot framin á Akranesi árið 2008 með því að hafa:

I.

Miðvikudaginn 11. júní um kl. 14.25 ekið bifreiðinni YH-720, undir áhrifum bannaðra ávana- og fíkniefna, um Skólabraut og Suðurgötu uns lögreglan stöðvaði aksturinn á Suðurgötu á móts við Brauða og kökugerðina.

Í blóðsýni sem tekið var úr ákærða í framhaldi af handtöku mældist magn tetrahýdrókannabínóls 1,3 ng/ml og í þvagsýni greindist amfetamín og kannabínóíðar. Amfetamín, tetrahýdrókannabínól og kannabínóíðar eru í flokki ávana- og fíkniefna sem bönnuð eru á íslensku forráðasvæði samkvæmt lögum um ávana- og fíkniefni og reglugerðum settum samkvæmt þeim.

Brot ákærða samkvæmt þessum ákærulið þykir varða við 1. mgr., sbr. 2. mgr., 45. gr. a., sbr. 1. mgr. 100. gr. umferðarlaga, nr. 50/1987, sbr. 1. gr. laga nr. 48/1997, 186. gr. laga nr. 82/1998 og 5. gr. laga nr. 66/2006.

II.

Aðfaranótt laugardagsins 5. júlí haft í sínum vörslum 1,24 grömm af tóbaksblönduðu kannabisefni og 0,43 grömm af kókaíni í íbúð ákærða að Skólabraut 26 en lögreglan fann efnið við leit í íbúðinni í framhaldi af handtöku ákærða.

Brot ákærða samkvæmt þessum ákærulið þykir varða við 2. gr., sbr. 5. og 6. gr. laga um ávana- og fíkniefni, nr. 65/1974, sbr. lög nr. 60/1980, lög nr. 13/1985, 82/1998 og lög nr. 68/2001 og 2. gr., sbr. 1. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerð nr. 232/2001 og nr. 848/2002.

III.

Þess er krafist að ákærði verði dæmdur til refsingar og til sviptingar ökuréttar, samkvæmt 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Þess er jafnframt krafist að ofangreind 0,43 g af kókaíni og 1,24 g af tóbaksblönduðu kannabisefni verði gerð upptæk með dómi samkvæmt 6. mgr. 5. gr. laga nr. 65/1974, sbr. lög 68/2001 og 2. mgr. 14. gr. reglugerðar nr. 233/2001.“

Fyrirkall í máli þessu var birt fyrir ákærða 21. ágúst 2008. Við þingfestingu málsins 29. sama mánaðar sótti ákærði ekki þing og var málið þá dómtekið með vísan til 1. mgr. 126. gr. laga um meðferð opinberra mála, nr. 19/1991.

Með vísan til áðurgreindrar lagagreinar þykir mega jafna útivist ákærða til játningar hans, enda fer sú niðurstaða ekki í bága við gögn málsins. Brot ákærða teljast því sönnuð og varða við þau lagaákvæði sem tilgreind eru í ákæru.

Samkvæmt sakavottorði ákærða hefur hann einu sinni gengist undir viðurlög með lögreglustjórasátt 14. janúar 2003 vegna ölvunaraksturs.

Refsing ákærða þykir að brotum hans virtum hæfilega ákveðin 130.000 króna sekt til ríkissjóðs og komi 10 daga fangelsi í stað sektarinnar verði hún eigi greidd innan fjögurra vikna frá birtingu dómsins.

Einnig þykir rétt, svo sem krafist er í ákæru og með vísan til 101. og 102. gr. umferðarlaga nr. 50/1987, að svipta ákærða ökurétti í fjóra mánuði frá birtingu dóms þessa að telja.

Þá verður fallist á kröfu ákæruvaldsins um upptöku á haldlögðum fíkniefnum, svo sem nánar greinir í dómsorði.

Loks verður ákærði samkvæmt 1. mgr. 165. gr. laga nr. 19/1991 dæmdur til greiðslu alls sakarkostnaðar eftir yfirliti lögreglu um sakarkostnað, svo sem greinir í dómsorði.

B-kk-nf B-kk-nf, héraðsdómari, kveður upp dóm þennan.

DÓMSORÐ:

Ákærði, L-kk-nf K-kk-nf, greiði 130.000 króna sekt til ríkissjóðs og komi 10 daga fangelsi í stað sektarinnar verði hún ekki greidd innan fjögurra vikna frá birtingu dómsins.

Ákærði er sviptur ökurétti í fjóra mánuði frá birtingu dóms þessa að telja.

Ákærði sæti upptöku á 0,43 g af kókaíni og 1,24 g af tóbaksblönduðu kannabisefni sem lögregla lagði hald á við rannsókn málsins.

Ákærði greiði 116.044 krónur í sakarkostnað.

B-kk-nf B-kk-nf